ব্যারাকপুরের বাসিন্দা শম্পা বন্দ্যোপাধ্যায়ের (নাম পরিবর্তিত) বয়স ৩৪ বছর। প্রেমের বিয়ে। তবে শারীরিক সম্পর্কে ক্রমশ দূরত্ব তৈরি করেন স্বামী। অন্য নারীতে আসক্তি হওয়ার পর নির্যাতন শুরু হয় শম্পার উপর। মানসিক অত্যাচার ও আত্মবিশ্বাসের ঘাটতি থেকে শম্পার মানসিক সমস্যার সূত্রপাত। 
বর্তমানে সম্পূর্ণ সুস্থ শম্পা এখন মেয়েকে নিয়ে আলাদা থাকেন। তাঁর কথায়, ‘‘আমার যখন সমস্যা ছিল, তখন তো বটেই, এমনকী, হাসপাতাল থেকে ফিরে আসার পরও ওর সঙ্গে ঘনিষ্ঠ হতে গেলে বলত, তেরে সে নেহি হোতা হ্যায়! এখন আমি ওর সঙ্গে মেয়েকে নিয়ে দেখা করাতে গেলেও প্রয়োজনীয় দূরত্ব বজায় রাখি।’’
মানসিকভাবে অসুস্থদেরও যে যৌনতা বোধ রয়েছে এবং তা মৌলিক অধিকারের মধ্যে পড়ে, তা নিয়ে এখনও রয়ে গিয়েছে ছুঁতমার্গ। যে কারণে মনোরোগীদের নিজেকে সাজানো বা ভালবাসার ইচ্ছে দেখা দিলেই তা মনোরোগের অন্যতম উপসর্গ হিসাবেই চিহ্নিত হয়! মানসিক রোগীদের যৌনতার অধিকারের উপেক্ষিত দিকটি তুলে ধরতেই ১৩ মে ‘অঞ্জলি মেন্টাল হেলথ রাইটস অর্গানাইজেশন’এর তরফে শুরু হচ্ছে সম্মেলন। দু’দিনব্যাপী আলোচনাসভায় থাকবেন যৌনতায় উপেক্ষিত ও ভুক্তভোগীরা।
এ বিষয়ে সংস্থার অধিকর্তা রত্নাবলী রায় বলেন, ‘‘সেক্স শব্দটাই মনোরোগীদের জীবনে রাখা হয় না! মতামত প্রকাশ বা শিক্ষার মতো যৌনতার অধিকারও যে ওঁদের সমানভাবে রয়েছে, তা নিয়ে কোনও চর্চা হয় না।’’
মন-বিশেষজ্ঞদের মতে, দেশের যে কোনও মানসিক হাসপাতালে মনোরোগীকে সবসময় যৌনতা থেকে দূরে রাখতে ব্যস্ত থাকেন হাসপাতাল কর্তৃপক্ষ এবং কর্মীরা। সেখানে থাকা মেয়েটি জিনস পরতে চাইলে তাঁকে তা দেওয়া হয় না, পাছে সে পুরুষকর্মীদের নজর কাড়ে!
রত্নাবলীর অভিযোগ, মনোরোগীদের সাজগোজ বা যৌনতার ইচ্ছাকে পাত্তা না দেওয়াই নিয়ম হয়ে দাঁড়াচ্ছে মানসিক হাসপাতালের। তাঁর মতে, ওই সব হাসপাতালে রোগীদের নোংরা-ছেঁড়া পোশাকে রাখা হয়, যাতে তাঁরা নিজস্ব আবেদন তৈরি করতে না পারেন! রোগীদের কম খেতে দেওয়া হয়, যাতে স্বাভাবিক লাবণ্য বজায় না থাকে! এমনকী, সেখানে মনোরোগীদের টেলিভিশনে রোম্যান্টিক সিনেমা বা নাচগান দেখতে দেওয়াতেও থাকে নিষেধাজ্ঞা।
অপর্ণা সেনের ‘পারমিতার একদিন’ ছবিতে যখন মানসিক ভারসাম্যহীন চরিত্র খুকু যৌনতাবোধের কারণে নিম্নাঙ্গে হাত দেয়, তখন তাকে বারণ করেছিল মা। সেই চরিত্রের অভিনেত্রী সোহিনী সেনগুপ্ত বলেন, ‘‘সত্যি-মিথ্যে জানি না, তবে আমি শুনেছিলাম, এই সিনটা করতে হবে বলে এক অভিনেত্রী ওই রোলটাই ছেড়ে দেন। একজন মনোরোগী তো বটেই, একজন মহিলার যৌনতাবোধ নিয়েই আমাদের সমাজে ছুঁতমার্গ রয়েছে। পরিবারে কোনও স্বামীহীনা বা অল্পবয়সি বা খুব বয়স্ক মহিলা যৌনতা নিয়ে ভাবলে, তাকে কি আমাদের সমাজ মান্যতা দেয়?’